
Pre deset godina Srbija je bila jedinstvenoj prilici 
da izabere između rajskog i zoološkog vrta. 

A što Srbi vole životinje... 



Tomislav Trbojević 



Svečanim otvaranjem javnog WC-a 
promovisan je princip javnosti u 
radu. 

Ko kaže da je politika kurva 
taj mora da je plaćao njene usluge. 
Satiričari ne žale za bivšim vođom, 
već za demokratijom. 

Plašim se da idem na mesto 
zločina. 

Mogao bih ponovo nekog da 
ubijem! 

Kako je svet mali. 

Žrtva je nabasala na mesto 
zločina. 

Ja sam iskusan političar. 

Još kao dete bavio sam se 
šibicarenjem. 

Svako je nevin dok se ne dokaže 
da se bavio politikom. 

Danas ću biti kremiran. 

A sutra ko zna gde ću biti. 

Upisao sam časove veronauke. 

Ne verujem u Boga! 

Vladan Sokić 

Do sada smo živeli bez veronauke. 
Sada je đavo odneo šalu! 


Vesna Denčić 

• Ne pominjemo više predizborna 
obećanja, jer nećemo stalno da 
pričamo istu priču. 

• Vlada postiže uspehe na svim 
poljima. Kako na prvom, tako i na 
drugom programu državne 
televizije. 

• Nije tačno da na državnim 
medijima 
nema opozicije. 

Demokratska opozicija Srbije 
je na svim programa. 

• Opozicija ima pristup državnoj 
televiziji. 

Sve do ulaznih vrata. 

• On je bio ubojit polemičar, 
ali mu se poslednji put zaglavio 
metak u cevi. 

• Ministarstvo nam je puno pomoglo. 

Ništa nije radilo za nas. 

• Izvršio je savršen zločin. 

Prešao je u vladajuću partiju. 

Aleksandar Čotrić 

Bio sam na hipodromu. 

Konj na koga sam se kladio sedeo je u svečanoj loži. 

Milan Todorov 




Svi članovi srpske vlade govore 
engleski, a govore kao što misle. 
Radnici su kod nas bedno plaćeni. Ne 
možemo da mešamo posao i 
zadovoljstvo. 

Predsednik rado ulazi u mase, štaviše 
on prolazi kroz njih kao da je 
normalan čovek. 

Crkva i država su se približile. 
Poslednju ispovest ćete dati istražnim 
organima. 

Na vlasti su najbolji iz svih sredina. 
Nismo zanemarili ni one s koca i 
konopca. 

S nama su ratovale najrazvijenije 
zemlje sveta, jer se od nas može 
dosta naučiti. 

Kod nas nema ludih krava, a ako 
neka i dođe iz sveta dočekamo je sa 
najvišim državnim počastima. 
Političkim zatvorenicima su 
dozvoljene posete. Posetioci mogu da 
ostanu u zatvoru i nekoliko godina. 
Imam koliko da zadovoljim osnovne 
građanske potrebe: pištolj, kamu i 
kašikaru. 

Milan Todorov 

Poslanici ne bi trebalo da prosipaju 
pamet u parlamentu. 

Od viška glava ne boli. 

Milivoje Jozić 

U srpskom jeziku nemamo reč za 
demokratiju. Ona je nama strana. 

Pa šta ako je ministar nešto i ukrao; 
nego je trebalo sve da prepusti 
lopovima! 

Ako smo dozvolili pluralizam, 
to ne znači da ćemo i 
neistomišljenike trpeti! 

Od nas čak i naši neprijatelji očekuju 
da se opametimo! 

Visoko obrazovana policija goniće 
samo intelektualce! 

Kad majmun završi pravni fakultet, 
postaje čovekoliki sudija. 

Rastko Zakić 

PRAVI ZAKON 

Predložio bih Vladi 
Ali nemam s Vladom vezu 
Da pravu stvar uradi 
I donese Zakon o porezu 

U Zakonu treba reći 
Da se profiteri čude: 

"Što je prihod veći 
Da porez manji bude!" 

Bile bi to mere strašne 
U zakonu treba da piše: 
"Oporezovati siromašne 
Njih je mnogo više." 

I neka niko ne preza 
Od preživljavanja na rate 
Treba osloboditi poreza 
Bez izuzetka - sve bogate 

Sve brige bi otklonili 
I skinuli veliko breme 
Po Zakonu bi se molili 
Za novo bolje vreme 

Živko Vujić 


LEĆENJE MRAKA 

Pritiskao mrak gust kao testo 
Prst pred okom ne vidimo često. 

Nigde tračka svetlosti i nade - 
Šta li drugi s mrklim mrakom rade? 

Dosadilo živeti u mraku 
Morali smo da smislimo caku. 

I smislismo: Mraku se ne damo! 
Zažmurismo - da mrak ne gledamo! 

Nađe izlaz pametna nam glava: 
Žmurenje nas od mraka spasava! 

Ovaj metod predlažemo svakom - 
Opšti mrak se leči ličnim mrakom! 

Rastko Zakić 


KAPE 

Kačket, šešir i šajkača - 
Svaka kapa glavu jača. 

Kamilavka, šapka, fes - 
Glavi preti zemljotres. 

Keče i šlem i titovka - 
svaka kapa mišolovka. 

I šubara i beretka - 
Svaka glava retka zverka. 

U vunenoj kapi glava - 
Kriminalac pod njom spava. 

Razne kape, razne glave, 

Razne misli pretpostave. 

Kad svak svoju kapu stavi - 
Sumnjivi su gologlavi. 

Rastko Zakić 


ŠTRAJK ŽELEZNIČARA 

Blokirali puteve 
Blokirali zgradu 

Crvene beretke danas imaju paradu 
Veselo pevuše i sede na drumu 
Ne traže od Vlade da poveća sumu 

Plate su im dobre 
Ne muči njih to 
Žale se narodu 
Neće činit zlo 

Ne žele da Ijude 
izručuju Hagu, 

Peru, Miku, Žiku 
i drugara Dragu. 

Muče premijera 
ode karijera 

A meni je žao 
Žao mi je njega 
Negde tražim spas 
Žao mi je njih 
A najviše nas 

Miodrag Ranisavljević 


Ko se buni, pojede ga mrak. Ko se ne buni, 
u mraku provede najbolje godine. 

Mihajlo Veljković 

Crne misli 

Šta će meni Deda Mraz! 

Imam babu u zamrzivaču! 

Hitna pomoć je stigla prerano. 

Još sam davao znake života! 

Narod koji samo gleda kako da preživi 
ima opasne namere. 

Slamke od olova 

pomažu davljenicima da proplivaju. 

Kastrirani je uleteo u makaze! 

Svakodnevno čistimo teren. 

Ništa gore od prljavog neprijatelja. 

Žrtvi je u krvi da iskrvavi! 

Moram da napomenem da sam ja 
samo jedna žrtva, jer vidim da vi 
od mene mnogo više očekujete. 

Prostrelne rane omogućavaju 
da se stvari sagledaju realno. 

Sa obe strane. 

Najpre mi je oštrim predmetom 
nanosio smrtonosne rane, 
a posle sam otupeo! 

Imali smo sreće što smo izgubili glave 
u trenutku kada nismo imali šta da 
izgubimo. 


Oni su se još onda žrtvovali 
da bismo mi danas mogli 
mirno da ginemo! 

Neprijatelj je pucao sa svih strana 
i zato je imao velike gubitke! 

Kada omča počne da me steže 
ja sam siguran da imam dželata na 
vezi! 

U ratu su se događale grozne stvari 
mada očevici tvrde da su sve lepo 
videli. 

Humanizam je dobra stvar 
mada nije za vegetarijance! 

Svaki zločin organi bezbednosti 
rešavaju kao od šale te sigurnost 
građana ne može biti ozbiljno 
ugrožena. 

Svet se pomirio sa nama i ostao 
uskraćen za jedno pravo i iskreno 
neprijateljstvo. 

Kada je zločinac uhapšen 

mesto zločina ostalo je upražnjeno. 

Naša agonija se produžava 
i kraj se odlaže za bolja vremena. 

Ovde svako može da nas ubije 
jer mi kao žrtve nismo neki probirači. 

Raša Papeš 

Iz dnevnika budućeg ludaka 

- On je to platio sto hiljada maraka i 
dao hiljadu maraka na bakšiš! 

- Bože, otkud mu hiljadu maraka? 

Vlast. I to su Ijudi od krvi i besa. 

Funkcioneri imaju svoja prava i 
obaveze 

- na ta prava. 

Bio je demokrata da ga nema. 

Sud ne prihvata iskaz da ste vidjeli sve 
zvijezde. Nema drugih očevidaca. 

Volim našu policiju. Identifikujem se s 
njom. Čim je sretnem - poplavim. 

Otkud oni znaju da li će nas izvući iz 
ekonomske krize. Oni su ekonomisti. 

Borba za vlast je završena. 

Uletjeli su peškiri. 

Rade Petković 


Prebijeni su padali kako je koji hteo. 
I oni su se za nešto pitali. 

Izlečio sam se od samoljublja. 

Ko će sada da me voli! 

Pred nama obaraju pogled. 

Toliko smo nisko pali. 

Istina o nama prodire u svet, 
jer strahovi teže da se ostvare. 

Naše odnose sa svetom 
zaštitili smo od spoljnih uticaja. 

Svet je jedan. 

Manji broj neprijatelja od toga 
ne možemo imati. 


Milan Beštić 




TIHO 

Neki Ijudi ne poznaju dovoljno osnovna 
pravila lepog ponašanja. Mislim da nije u 
redu da prolaze kroz moju trpezariju dok 
pijem jutarnji čaj. Muvaju se oko prozo- 
ra, premeravaju vrata. Ne mogu reći da 
su bučni. Čak naprotiv. Ali to im, ipak, 
ne daje pravo da nepozvani šetaju po 
tuđoj kući. Da ih poznajem, mogao bih 
da im skrenem pažnju na neke teško 
prihvatljive postupke. Ovako sam bio 
prisiljen da ih nekoliko puta strogo pog- 
ledam. Složiću se da je to možda bilo 
preterano, ali teško mogu da prihvatim 
dodavanje probušenih džakova preko 
stola za kojim ja upravo ručam. U supi 
je bilo više cementa nego rezanaca. 
Zbog toga sam preskočio večeru. Znam 
da nije loše povremeno uneti izmene u 
jelovnik, ali ja teško prihvatam bilo kak- 
ve promene. Nekoliko puta sam čak po- 
mišljao da glasno izrazim svoje nezado- 
voljstvo. Sreća da sam se suzdržao. Već 
oko ponoći napustili su moj stan. Sače- 
kao sam četrdesetak minuta - nešto su 
majstorisali u hodniku - obukao sam ka- 
put i krenuo u šetnju. Ali dalje od vrata 
nisam stigao. Bila su zazidana. Na pro- 
zorima sam spazio rešetke. E, to je za- 
ista previše. Krajnje je nepristojno bez 
pitanja vršiti prepravke u tuđim stanovi- 
ma. A pogotovo što ja, kao što sam već 
spomenuo, ne volim promene. Ipak, ka- 
ko sam mogao da se Ijutim na njih! Ceo 
dan su radili, silan materijal utrošili, a ni 
dinara mi nisu uzeli. Pa zar neko može 
da se na takve Ijude naljuti! 

Đorđe Otašević 


Mudroj glavi jedno oko dosta. 

To joj je prva opomena. 

Mihajlo Veljković 

BALKANSKIPRIRUČNIK 


Dilema građana u prolazu 

Prolazeći nailazimo na Ijude koji daju 
kakve-takve znake života. I u velikoj 
smo dilemi šta da činimo jer ako im 
pomognemo ti isti će već koliko sutra 
početi da kukaju kako više ne mogu da 
žive. 

Umeće ulaganja 

To je bilo, pre svega, vreme za sposob- 
ne. Ko je tada imao tri čiste da stisne 
petlju i uloži život vratilo mu se sa ka- 
matom! 

Veština vrhovnog tupljenja 

Biti na vrhu je opasno. Skučeno je i 
trnovito to mesto. Oni koji planiraju da 
tu ostanu moraju dobro da znaju kako 
da ga utupe. 

Pravo pobednika 

I poslednji su prošli kroz cilj a na po- 
bednika još čekamo. Njegovo je pravo 
da stigne kad mu je volja. 

Faze egzistencijalnog sazrevanja 

U početnoj fazi svi smo samo spašavali 
žive glave, a posle smo se opametili i 
svu pažnju usresredili na ono što se 
može spasiti. 

Definiciia veštine bezbednosti 

Veština predstavnika organa bezbed- 
nosti je u tome što on mora tačno da 
zna koliko i kako da zloupotrebi svoja 
ovlašćenja da bi sačuvao red i mir. 

Raša Papeš 


BALKANSKIM VOĐAMA 

Vrijeme je da se zaustavite 
Jer uopšte niste u pravu 
Vi biste žrtvovali narod 
Za svoju banana državu 

Živko Vujić 


в ■ ■ i - ■» i i в r- j 



TRANSPOZICIJA 

Sjajan je to pisac. Baš sjajan. Prošeta 
gradom, sve dobro osmotri, s Ijudima 
popriča, muke mu svoje iznesu, iz 
novina svašta dozna. Utisci u njemu 
samo ključaju. Dođe mu da vikne na 
sred ulice. Da mu bude lakše. Ali se 
uzdrži. On je pisac. I to još kakav. 
Njegova pisaća mašina ubojitija je od 
puške. 

Vrati se kući, otključa kapiju, uđe u 
baštu. Među povrćem dugo povraća. 
Onda se uspravi, popravi frizuru, pa 
pogleda levo. A na drvetu ptičice ve- 
selo cvrkuću. Ćiju-ćiju! To odmah za- 
beleži. Osmotri desno. A razdragana 
dečica ciče od sreće. I to pribeleži. 
Okrene se ka paradajzu. Još zelen, a 
gnjecav i truo. Umetnički ga obradi pa 
napravi salatu. Sjajan je to pisac! 

Đorđe Otašević 


Traži se čovek od reči. 
Onaj koji drži jezik za 
zubima. 


Aleksandar Novaković 

Osluškuje se glas naroda. 

Obrađuju se samo daroviti pojedinci. 

Mihajlo Veljković 

AFORIZMI ZA DECU 

Presekli su mi pupčanu vrpcu. 

Sada sam svoj čovek. 

Moj tata ima sve u malom prstu. 
Njemu glava služi da ga mama poljubi 
kad dođe s posla. 

Mene deda uvek sačeka ispred škole. 

A onda ga ja odvedem do kuće 
da ne zaluta. 

Deda kaže da je žirafa najviša 
životinja. Viša i od moje strine. 

Baka daje i tati pare za džeparac. 

Jer moj tata je prosvetni radnik. 

Uvek ćutim kad stariji pričaju. 

Volim da slušam kad neko laže. 

Tata je iz prodavnice doneo konzerve 
za psa, ali je deda bio brži. 

Ja znam da pametniji popušta. 

Ja sam jednom popustio 
i napunio gaće. 

U školi nam je super. 

Još samo kad bi nastavnici hteli 
da nam skuvaju kafu. 

Tata kaže da me je kući donela roda, 
a baka tvrdi da nije roda, nego 
veštica. 

Moja mama zna matematiku bolje od 
mene. Ona studira na pijaci. 

Mitar Mitrović 


RUŽA IZ RUBINA 

Mama je odnekud donela mladu ružu. 
Marko se oduševio, i odjednom ruža se 
otvori. 

U ruži je bio jedan smaragd. 

Uveče, pred spavanje, Marko stavi 
smaragd u kućicu lutaka. Ujutru vide 
kako lutke šetaju po sobi... 

Sledeće noći Marko stavi smaragd u 
ormarić s knjigama. Ujutru su po sobi 
tumarali likovi iz knjiga... 

U podne tog dana, na vrata pokuca 
neko. Bio je to čikica s brkovima. On 
reče da je smaragd njegov i Marko mu 
ga dade. U znak zahvalnosti, čikica 
pokloni Marku jedan rubin. 

Uveče Marko stavi rubin pod svoj jas- 
tuk. Kad se probudi, vide opet svoje 
lutke i likove iz knjiga. Ali sad i neke 
likove sa svojih crteža. Lutke i likovi, 
međutim, ovog puta nisu tumarali po 
sobi. Bili su oko njegovog krevetića, a 
među njima i njegov hrčak. 

Stajali su leno u krugu i svi su kao 
nešto njušili, ili mirisali! 

I mirisali su! 

Jer iz Markovog jastuka beše izrasla 
predivna crvena ruža, slična onoj ma- 
minoj! 

A pod jastukom - ni traga od rubina! 

Simon Marić 

Nove knjige 


Prizivajući te Judita 


M!ILM' l.tl'VH 

PRIZIVAJUĆ'I TK 
Jl'DI ГЛ 


Srba Pavlović, 

Knjiga Pavlović, Novi Beograd, 2001. 

Prizivanjem Judite Srba Pavlović se, zajedno sa njom ili bez 
nje, obreo u novoj zbirci aforizama. Već prema broju 
naslova, a naročito prema broju aforizama, ovaj plodni 
autor svrstava se među najproduktivnije aforističare, ili 
kako to u pogovoru knjige Prizivajući te Judita, priređivač 
Milan Pavlović navodi: "Jedan od njegovih, uzgred 
pomenimo, kvaliteta je i kvantitet. Zaključno sa ovom, 
osmom po redu zbirkom, u Pavlovićevim knjigama našlo se 
čak 5400, reklo bi se izuzetno vrednih aforizama". 

Uzimajući u obzir navedeno, čak i pod pretpostavkom da 
može postojati i drugačije mišljenje po pitanju vrednosti, 
nesporno je da aforizmi iz tog impozantnog opusa mogu, 
kod svakog čitaoca ponaosob, izazvati najrazličitije vrste 

senzacija. Razloga za to je više, a jedan od osnovnih je tematska raznorodnost. 
Široki ugao posmatranja prosto nije dozvoljavao i ne dozvoljava da bilo šta promakne 
tom oštrom i naoštrenom peru. Svaki detalj oslikava se tako jasno i precizno, da se 
prelazeći sa teme na temu, katkad, može osetiti nešto poput bola koji nastaje 
prilikom upale mišića, iako je bol sasvim druge prirode. 



Zastrašujuće je koliko u krivom ogledalu vidim sebe. 

Da li će nam se snovi ispuniti zavisi od toga 
koliko će noć još da potraje. 


Vireći iz sopstvenog mraka 
predstavljamo se u punom svetlu. 


Stanje sužene svesti i decenijskog mraka, sazdanih na novokomponovanom mitu o 
Velikom Vođi, pokušao je pesnik i satiričar Srba Pavlović, da suprotstavi jedan drugi 
mit. Prizivanjem u pomoć mit svemoćne Judite: jevrejska nacionalna junakinja, koja 
je hrabrošću i iukavstvom ubila asirskog vojskovođu Holoferna. "Judita bi mogla 
danas, verovatno, da doskoči i najvećoj svetskoj sili, ali zasigurno nekom malom 
Balkancu sa neograničenom vlašću", dopisuje Pavlović u pokušaju da da svoj doprinos 
mitologiji ili, kao u ovom slučaju: mitomaniji. 

Svet o nama ima skromno mišljenje. 

Bože, kako je taj svet skroman. 


Kroz igru senki i kontrasta omeđeni prostor poprimao je neverovatne dimenzije. 
Ogoljenu stvarnost više niko niti je mogao, niti želeo da gleda. Jedni su izlaz videli i 
pronalazili preskačući omeđen prostor, drugi su na ovaj ili onaj način pokušavali da 
ga preurede. Samo je šačica nezadovoljnih gunđala i odbijala da se bavi 
preuređivanjem nečega što ne postoji. 

Nešto ipak treba menjati. 

Ne može se večito živeti 
u sreći i izobilju. 

Nešto se ipak promenilo. Na dobro čuvanoj tvrđavi javile su pukotine, i čim je 
svetlost počela da se meša, nestalo je magije. Predmeti zatečeni u vazduhu ostali su 
u tom položaju kao zamrznuti bljeskom kamere, dok su se njihovi vlasnici razleteli na 
sve strane, ustupajući mesto novim vlasnicima. 

Mi smo slobodno društvo, 
mada se još ne možemo meriti 
sa onima u bekstvu. 


Hoće li oni koji su u bekstvu stići onamo kuda su naumili ili će se naći tamo gde im 
je mesto, pokazaće naredni, dugo očekivani period. Mada je možda pravo pitanje 
hoće li taj dugo očekivani period predstavljati upravo ono što smo očekivali, ili će i 
on biti samo još jedna igra senki, sa malo izmenjenim tonovima. Nagoveštaji postoje 
i za jednu i za drugu opciju. Koja će od opcija prevladati ostaje da se vidi, a Srba 
Pavlović će, bez sumnje, vredno beležiti svako kretanje, bilo kroz aforizam, bilo kroz 
poeziju. 


Vesna Denčić 

Etnički humor XX veka u humorističkoj štampi Srbije 

HUMORISTIĆKA ŠTAMPA U SRBIJI 


Ako smo zainteresovani za pregled humornog folklora iz perspektive prošlosti, 
mesto kuda prirodno vodi tragalački put jeste humorističko-satirična štampa. 
Humoristička štampa u Srbiji može se pohvaliti dugom i bogatom tradicijom. Prvi 
list ove vrste, pod imenom Šaljivac, pojavio se na samoj polovini devetnaestog 
veka, 1850. godine, otprilike u isto vreme kada su listovi toga profila počeli da 
izlaze i u drugim zemljama Evrope, proširujući vremenom krug poklonika i 
čitalačke publike uopšte.[l] Od tada pa do danas pokrenuto je mnoštvo 
humorističkih listova koji su bili neujednačenog kvaliteta, a pre svega trajanja, što 
je zavisilo ponajviše od slučajnosti, to jest od delovanja političkih faktora koji su, 
neumitno, u svim razdobljima izlaženja direktno uticali na njihovu sudbinu. 
Štampa je morala da računa na nerazumevanje i sporove sa cenzurom, što je za 
novine bilo koje vrste uvek predstavljalo prvorazrednu smetnju, a kamoli kad je 
reč o listovima za humor i satiru, listovima čije je programsko opredeljenje i 
osnovni razlog postojanja izlaganje podsmehu nedostataka u društvu. Po 
nepisanom pravilu, oštricom satire sekle su se trenutno vladajuće državne vlasti. 
Zbog toga, skoro svi humorističko-satirični listovi prolazili su kroz iste muke i iste 
nedaće, bez obzira na aktuelni raspored političkih snaga: redovno se događalo da 
pojedini brojevi budu zabranjivani, primerci plenjeni, a da odgovorni urednici bar 
neko vreme odleže u zatvoru. S obzirom na tu vrstu teškoća, iznenađuje činjenica 
da su te iste novine relativno jednostavno, bez posebno komplikovanih procedura 
pokretane. Iako su opšti uslovi u kojima se odvijala njihova delatnost bili 
uglavnom tegobni, ostalo je upamćeno da su tokom jednog kraćeg intervala s 
početka dvadesetog veka, za vreme vladavine kralja Petra I Karađorđevića, 
uživale i zavidnu meru slobode.[2] 

Razume se, svi humoristički listovi nisu imali sasvim istovetan profil. Oni okrenuti 
društvenoj kritici vlastiti zadatak videli su u tome da, služeći se smehom, 
uzdrmaju sistem; smatrali su da na svetlost dana treba iznositi mnogobrojne, 
stalne, iznova ponavljane društvene slabosti. Za razliku od njih, drugi su više 
naginjali neobaveznoj zabavi. Ponekad je jedan te isti list, tokom trajanja svog 
izdavačkog veka, oscilirao između tih krajnjih tačaka. Sudeći prema uređivačkoj 
koncepciji, posebno mesto zauzimao je Kića, list koji je osnovan i koji je potom 
punih deset godina izlazio u Nišu kao magazin za zabavu, šalu, ali, pre svega, za 
prikupljanje još uvek živih šaljivih narodnih umotvorina. Kvalitet i umetnički 
dometi ovih listova zavisili su prvenstveno od talenta Ijudi koji su bili njihovi 
urednici, novinari i saradnici, a zna se da se tim poslom nisu bavili isključivo 
novinari već i mnogi znameniti književnici, pubicisti i, uopšte, Ijudi od pera: Jovan 
Jovanović-Zmaj, Radoje Domanović, Branislav Nušić, Brana Cvetković i niz 
drugih. Zahvaljujući tim slavnim imenima, neki od listova čiji su oni bili inicijatori i 
uređivači - Zmaj, Starmali, Bič, Stradija i Satir, na primer - ušli su u srpsku 
istoriju devetnaestog, ali i perioda na kraju tog i početku narednog veka, kao 
zasebno književno poglavlje. To je bila tradicija na kojoj su čvrst oslonac našli svi 
oni listovi koji su tokom sledećih stotinak godina nastavili da razvijaju započeto 
delo. 

Bez obzira na to što se u drugoj polovini devetnaestog veka u Srbiji moglo naći 
već dosta novina humorističke orijentacije, do istinskog procvata humorističke 
štampe došlo je tek prvih godina dvadesetog veka. Niklo je mnogo novih listova, 
dok su neki od onih koji su se etablirali krajem prethodnog veka nastavili i dalje 
da izlaze. Među njima svakako je najčuveniji Brka, list koji je bez prekida izlazio 
počev od 1882. godine, pa sve do 1938. godine, što je svojevrstan presedan u 
celokupnoj istoriji ove štampe. Dugotrajan je bio i Brki nalik Gedža, premda je 
trajao nešto kraće, izlazeći s povremenim prekidima od 1892. do 1935. godine. 
Ostali humoristički listovi ne mogu se s njima u tom pogledu takmičiti, jer su 
uspevali da se održe u proseku nekolicinu, a najviše do desetak godina. U 
obrnutoj srazmeri s kratkoćom trajanja rastao je kvantitet štampe: zabeleženo je 
da je u periodu između dva svetska rata izlazilo čak oko pedesetak humorističkih 
listova. Naravno, kvantitet nije bio i merilo njihovog kvaliteta. Interval od sredine 
dvadesetih pa do sredine tridesetih godina dvadesetog veka označava doba kada 
se kvalitet humora u humorističkim listovima srozao na najnižu tačku. Listovi kao 
Figaro, Bajaco, Košava, Šuš-muš, Dert, Promaja, Bela Vrana i dr. bavili su se 
ponajviše banalnim stvarima, temama na ivici neukusnog i lascivnog, zbog čega 
prilično podsećaju na savremenu bulevarsku štampu. Početkom 1935. godine 
Beogradska sekcija Udruženja novinara pokrenula je Ošišani jež, list koji je na 
izvestan način označio prekretnicu u povesti humorističke štampe u Srbiji. Naime, 
prvi put u istoriji dogodilo se da se novinsko udruženje, a ne pojedinac, nađe u 
ulozi osnivača jednog humorističko-satiričnog lista. Prelazeći uobičajene okvire 
novinske aktivnosti, razvijena je široka publicistička i javna delatnost, ustanovljen 
je standard i klasičan obrazac za tadašnje i buduće humorističke listove. Na poslu 
oko pokretanja Ošišanog ježa okupio se nemali broj eminentnih ličnosti iz 
književnog i javnog života Beograda: Brana Cvetković, Pjer Križanić i Stanislav 
Vinaver, između ostalih. Širi krug saradnika obuhvatao je skoro sve vodeće pisce i 
humoriste toga vremena - od legendarne ličnosti Branislava Nušića do mladog, 
neafirmisanog Branka Ćopića.[ 3] List je publikovan do samog izbijanja Drugog 
svetskog rata. Nakon oslobođenja, idući tragom njegove tradicije, formiran je Jež, 
u novijoj istoriji naš najpoznatiji humorističko-satirički nedeljnik. 

Ako se osvrnemo još dalje unazad, vidimo da veliki deo humorističke štampe, 
dobre i loše, značajne i beznačajne, u glavnim crtama sledi one uzore koje su 
postavili humoristički rodonačelnici u devetnaestom veku. Neretko, to se uočava 
već na prvi, letimičan pogled: grafička oprema listova šablonizirana je na osnovu 
davno određenih standarda; zaglavlje lista je ornamentalno, izvučeno 
minucioznim potezom, udarna je karikatura koja celom površinom prekriva 
naslovnu, kao i zadnju stranu novina, tekstualni komentar skoro neizostavno prati 
crtež itd. Upravo ta formalna obeležja karakterišu pretežnu većinu humorističkih 
listova u prvim decenijama dvadesetog veka. Pažnju privlači takođe naslov koji je 
uvek simboličan i asocijativan: ukazuje na britkost satire i na njenu 
nepokolebljivu rešenost da zadeva, žari, bije, šiba, bode, kritikuje i, uopšte, da 
bude što je moguće više neprijatna i na smetnji. U devetnaestom veku, na 
primer, izlazili su Komarac, Zolja, Đavolan, Strela, Šilo i sl., a u dvadesetom, 
Satir, Topuz, Đavo, Šibalo, Čičak, Brezova metla, Drenova budža, Beogradske 
koprive, Jež, Stršljen itd. Ima primera da naziv simbolizuje patničku sudbinu lista 




kome je oduzeta sloboda da se razmahne punim naponom svoje snage pošto je 
sapet neumoljivom cenzurom - Ošišani jež, Okovani jazavac, Stradija. Razume 
se, uporedo su egzistirali i lakši šaljivi listovi - mada u daleko manjem broju - 
koji svojim naslovom upućuju na razonodu bez pretenzija i borbenih društvenih 
ambicija - Vic, Humor, Vesele novine, Zlatna šala, Smeh, Veseli svet, na primer. 

Od prvih koraka u razvoju humorističke štampe kod nas pažnja je poklanjana 
tako reći svim prigodnim humorističko- satiričnim žanrovima, kao što su epigram, 
parodija, karikatura, humoreska, humoristički epitaf, aforizam, zagonetne aluzije, 
komične štamparske greške, male šale, ili razni drugi kraći i duži oblici. 
Odomaćene i uobičajene rubrike ispunjene duhovitim, jezgrovitim i aluzivnim 
tekstovima predstavljaju čvrstu okosnicu ove štampe, ponavljajući se iz broja u 
broj od samog začetka veka: Bodlje, Telegrami, Komarci, Uštipci, Šaljivi pabirci, S 
brda - s dola, Kroz sito i rešeto, Mali oglasi, Kozerije, Šta ko misli, sanja, peva 
itd. Nijedna novina satiričnog profila nije se mogla ni zamisliti bez redovnog 
političkog komentara: obavezno je odvajan prostor za komentar aktuelnih 
događaja u satiričnom duhu, što je na početku veka po tradiciji zaodenuto u 
ležernu i zabavnu formu dramoleta. Junaci tih dramoleta obično su etnički 
tipizirani parovi s kratkim, lako upamtljivim, rimovanim ili aliteriranim imenima - 
kir Dima i kir Sima, Anta i Panta, Ćira i Spira, Jajteles i Juda itd. Dijalog je uvek 
u dijalektu, omiljenom humorističkom pomagalu za intenziviranje komičnog 
efekta. No, osim dijaloške, u upotrebi se nalazi i monološka forma. Karakteri su i 
u ovom slučaju etnički, odnosno dijalekatski profilisani: Ćir Trenče, Frajla Joca, 
Sofronije Zvekić iz Preka, Mlekadžija Mitko od Prilep, dopisnici iz Niša, Leskovca - 
svi ti likovi se izražavaju i govore svojim sočnim i koloritnim lokalnim jezikom. 
Folkorni tip neotesanog, prostog i neškolovanog čoveka iz naroda, koji događaje i 
situacije sagledava sa pozicije udaljenih margina društva, koji se pita, čudi, ili 
strada kao žrtva permanentnih istorijskih previranja, redovno se koristi. U prvim 
decenijama veka omiljeni su takoreći identični, blizanački tipovi srpskog seljaka - 
Brka i Gedža; oni su grafički otelotvoreni i ubačeni kako u zaglavlja istoimenih 
listova tako i u čitav niz u to doba, čini se, izvanredno popularnih karikatura koje 
slede tok zbivanja na aktuelnoj društvenoj, političkoj i istorijskoj sceni. Crtež je 
objašnjen kratkim ironičnim tekstom, najčešće u strofi od nekoliko rima. Uopšte, 
početak veka označava razdoblje koje neguje sklonost ka takvom, stihovanom, 
načinu izražavanja: na stranicama novina ima podosta pesmica, epigrama, 
prerada i parodija narodnih epskih, ili popularnih pesama. Upečatljiva je takođe 
naročita darovitost, spretnost stihotvoraca koji taj oblik koriste za svoje duhovite 
aluzije, seciranje negativnih pojava u društvu i smeh na račun slaboumnosti Ijudi 
- megalomanskih prohteva političara i političkih stranaka u borbi za vlast. 

Zanimljivo je kao fenomen da su u prvim decenijama veka, pa čak i dalje, u 
periodu između dva svetska rata, tipičan predmet humora za razonodu žene. 
Variraju se razne, navodno samo ženske mane - glupost, pomodarstvo, 
kaćiperstvo - a pored udavača, udatih žena i služavki, komična figura oko koje se 
vrti zamašan broj šala je uvek aktuelna tašta, ili punica, kako to stoji u 
vokabularu onog doba. 

Vreme po okončanju Drugog svetskog rata gotovo da nije donelo ništa novo na 
generalnom planu humorističke štampe. Broj humorističkih listova sveden je na 
minimum: povremeno je to samo jedan jedini usamljeni list, Jež, čija fizionomija, 
kao i kvalitet, variraju tokom različitih faza dugogodišnjeg izlaženja. Otkako je 
pre nešto više od pedeset godina neprikosnoveno zavladao žurnalističkom 
pozornicom, ovaj list bez prekida je oscilirao između dva suprotna pola: ozbiljnog 
književnog nedeljnika, s jedne strane, i krajnje trivijalnog, žuto obojenog tabloida, 
s druge strane. U godinama neposredno nakon rata, to je prilično strog, nimalo 
zabavan list koji se bavi svetskim političkim tenzijama, rovitom, još 
neizbalansiranom situacijom u ratom razorenoj i podeljenoj Evropi. Tek od 
pedesetih godina počinje da se oseća postepeno popuštanje napetosti, te se od 
tog momenta na unutrašnjim stranicama ovih novina stidljivo pojavljuju vicevi, 
svakodnevne, netendenciozne, Ijudske šale. Kasnije će ih biti u sve većem broju, 
mada opet ne u onoj meri koliko bi se očekivalo od jednog specijalizovanog lista 
za humor, satiru i zabavu. Naročito kada se radi o humoru s etnički profilisanim 
junacima, vidno je pomanjkanje svežeg materijala: ciklično se koristi isti stari 
materijal, odnosno stalno se poseže za prošlim vremenima. Da li zbog toga što je 
pritešnjen obavezom da svojim čitaocima nudi nova, još neotkrivena vrela smeha 
i duhovitosti, tek Jež pribegava jednom krajnje jednostavnom rešenju - čestom 
listanju starih, nekadašnjih, brojeva. Pretežni deo štampanih primera u žanru 
anegdote i vica samo je neznatno adaptiran folklor iz tih nedavno proteklih 
vremena. Ta vrsta šaljivog materijala smeštena je u rubriku koja nosi već 
rabljeni, reklo bi se, etnografsko-putopisni naziv: Naši Ijudi i naši krajevi. (Ista 
rubrika pojavljuje se 1938. godine u listu Ošišani jež.) Ili, u nešto drukčijoj, 
memoarski intoniranoj varijanti: Čemu su se naši stari smejali, odnosno Smejali 
se naši stari. 

Pomenuto iskustvo upozorava nas na činjenicu da ni od novina ne treba očekivati 
uvek da budu nalazište savremenog folklornog materijala: ono što u njima stoji 
nije svaki put i obavezno proizvod aktuelnog istorijskog trenutka. I zaista, lako se 
zapaža da se neuporedivo manje građe autentičnog humornog folklora može 
pokupiti sa stranica štampe iz druge polovine, nego iz prve polovine dvadesetog 
veka; misli se na humor koji nije proizvod profesionalnih humorista čiji je to 
posao i radni zadatak, na forme koje Ijudi spontano prenose u raznim situacijama 
svakodnevnog života. Iz godine u godinu ponavljaju se istovetne, malo 
podgrejane šale, sa neznatnim izmenama u pogledu imena glavnih protagonista. 
Ta imena ponekad dobijaju iskarikiran, smešan i napadno potenciran strani 
prizvuk. Poznih pedesetih godina, na primer, takva moda je naročito izražena: 
sva imena u šalama su inostrana i čak preko svake mere oneobičajena: Žorž, 
Dival, Ševalije, Diboa, Šmalc, Pospišil i sl. Razlog za ovo izveštačeno i poprilično 
sterilno etničko šarenilo možda bismo mogli tražiti u nacionalnoj politici i 
vladajućoj ideologiji prethodne, multietničke Jugoslavije, u kojoj je etnički humor 
s domaćim protagonistima mogao biti neka vrsta tabu teme. Ipak, bolje je ne 
žuriti sa ishitrenim zaključcima, s obzirom na to da je reč o predmetu koji iziskuje 
daleko brižljiviju i širu analizu. Bilo kako bilo, vicevi i anegdote preuzeti iz štampe 
za istraživača imaju jednu dodatnu prednost: Za razliku od eventualnih autorskih 
antologija viceva, na čijim stranicama su ispisani konačno uobličeni, jedinstveni 
primeri pojedinih šala, novine omogućuju uvid u varijante, zapravo u stepen 
popularnosti pojedinih junaka, tema i motiva izmerenih na osnovu same 
učestalosti njihovog ponavljanja. 

Kao što smo rekli, prve tri do četiri decenije veka predstavljaju zlatno doba u 
pogledu zastupljenosti etničke šale u domaćoj štampi. Otprilike u tom intervalu 
objavljeno je verovatno sve što je značajno u vezi s ovom vrstom folklora. Po 
isteku tog perioda, aktuelni su uglavnom osvrti unazad, sporadično variranje već 
izanđalih tema i sadržaja, bez mnogo svežih impulsa u godinama koje slede. 
Nedostatak novih ideja otkriva se na raznim planovima. Čak se i tradicionalne 
rubrike, svojevremeno ustanovljene radi toga da bi se grupisali pojedini ciklusi 
etničkih šala, uporno vraćaju pod nepromenjenim nazivima. Tako, na primer, 
raširen, po popularnosti dugo godina nesumnjivo bez premca jevrejski humor ima 


svoj standardni prostor u rubrici Jevrejske priče i dosetke već 1909. godine, i to 
u listu Zvono. Naredne godine naslov rubrike se neznatno menja i glasi - Iz 
jevrejskog života. S kulminacijom u intervalu dvadesetih i tridesetih godina, pa 
nadalje sve do izbijanja Drugog svetskog rata, pod identičnim ili, pak, nešto 
drukčije sročenim formulacijama jevrejske šale izlaze u gotovo svim tadašnjim 
listovima za humor i satiru. Najverovatnije se mogu naći i u ostalim, 
nehumoristički koncipiranim novinama, što se delimično odnosi i na Zvono, list 
koji je vremenom menjao uređivačku politiku, koji je počeo da izlazi kao dnevnik, 
a završio publicistički vek kao nedeljnik. Tokom 1938-1939 godine Ošišani jež će 
poslednji put u istoriji obnoviti ovu svojevremeno najispunjeniju rubriku šala, još 
jedanput pre nego što će humor s jevrejskim junacima kod nas konačno pasti u 
zaborav. 

Slične pojave mogli bismo da navedemo i u vezi s nekim narodima čiji se 
predstavnici sreću kao etnički junaci mahom u tradicionalnom folkloru. Ako 
zanemarimo normalne periodične nastupe plime i oseke, vidimo da se ciganske 
priče takođe izdvajaju svojim dugim opstankom i kontinuitetom folklorne predaje, 
te da se pod okriljem stalnih, istoimenih rubrika štampaju na stupcima novina 
tokom velikog dela veka. Priče koje su objavljene na početku dvadesetog veka 
uglavnom pripadaju tradicionalnom nasleđu usmene narodne proze, koju 
prevashodno publikuje šaljivi žurnal Kića. Zaslugom tog lista ostale su zabeležene 
mnogobrojne vedre i kratke narodne umotvorine, koje su u donekle prilagođenom, 
unekoliko osavremenjenom obliku i dalje kružile u relativno očuvanom 
tradicionalnom miljeu Srbije, ali i one koje je konzerviralo nepomućeno sećanje 
njenih žitelja. U Kići je sabrano izobilje dragocenog folklornog materijala, primera 
koje su s raznih strana slali čitaoci i saradnici ovog lista. Uredništvo pedantno 
potpisuje njihova imena, boravišta, zanimanja i titule, citira svedočenja kad, od 
koga i na kom mestu su te folklorne tvorevine čuli, što je i interesantan i veoma 
koristan podatak za folkloristička istraživanja. Osim priča o Ciganima, u Kići 
pronalazimo i znatan broj pričica iz ciklusa o Srbinu i Švabi, o Banaćanima - 
takozvanim Lalama, o Jevrejima, Cincarima, Makedoncima, kao i folklornu građu u 
kojoj se spominju Šopi, Bugari, Vlasi, Ličani i dr. 

Za razliku od predratnih vremena kada je uređivački koncept humorističke štampe 
nalagao rubrike posebno naznačene za viceve i anegdote, dakle i one etničkog 
tipa, od polovine veka to je izobičajena praksa. Šale nisu više grupisane u velikim 
skupinama, već su razbacane tu i tamo. Štaviše, mogu se uočiti poduži intervali 
kad ih tako reći uopšte i nema, kao da je urednicima koji pretenduju na ozbiljnost 
bilo stidno da ih štampaju, te da se tako povode za masovnim očekivanjima i 
"skromnim" ukusom publike koja je željna jedino razonode. S vremena na vreme 
može se pročitati direktno obrazloženje kako se isključivo na zahtev čitalaca 
uvodi rubrika posvećena vicu. Iz te, kako se čini, za njih neprijatne situacije, 
novinari nalaze izlaz u nekoj vrsti distance: u prepuštanju da čitaoci sami uređuju 
rubrike, to jest da šalju viceve koje smatraju smešnima, ili uzmu učešće u 
takmičenju za najuspeliji vic nedelje. Nasuprot tome, zahtevi tržišta nagone 
uredništva da viceve štampaju u odvojenim, specijalizovanim, sveščicama, kao što 
su posebna izdanja Ježevog humora. Krajem sedamdesetih godina, u tom obliku 
pojavile su se tri, uslovno rečeno, zbirke etničkog humora, u kojima su se našli 
popularni vicevi o Muji i Hasi, Lalama i Đetićima, odnosno Crnogorcima. Na 
samom izmaku osamdesetih, Jež u nekoliko navrata izdaje podlistak dužine 
nekoliko strana posvećen šalama, na prvom mestu aktuelnim, dotada retko, ili 
nikada objavljivanim političkim vicevima. U direktno asocijativnom kontekstu 
nastupajuće kataklizme, 1989. godine izlazi i podlistak koji je sastavljen od u tom 
trenutku već uveliko anahronih reminiscencija na jugoslovenske narode 
Jugoslavija u vicu. 

Istorijskim pregledom humorističke štampe u Srbiji dobijamo jasan uvid u 
razvojne faze kako te grane žurnalističke delatnosti tako i vremenskih epoha čije 
je ova štampa verno ogledalo. Istorijsko i društveno okruženje, opštu atmosferu i 
duh vremena bez ikakvog napora moguće je osetiti listajući novine iz tog davnog, 
zanavek nestalog doba. Štampa ima izuzetnu moć da skoro čulno, 
najneposrednijim doživljajem približava vreme s kojim čovek današnjice nije ni u 
kakvoj intimnoj vezi. Nažalost, to dokumentarističko blago nije sačuvano u 
celosti. Mnogi brojevi ove periodike su izgubljeni, tako da svako istraživanje 
neminovno ostaje nepotpuno i ograničeno na materijal koji je, zahvaljujući 
bibliotekama, i danas dostupan. S druge strane, sačuvana građa prilično je 
neujednačeno raspoređena: od pojedinih listova ( Brka , na primer) ostala su 
mnoga, skoro integralna godišta, dok su ostali listovi reprezentovani tek pokojim, 
retkim primerkom. No, bez obzira na spomenutu manjkavost, čini nam se da 
validnost sakupljenog materijala time nije ugročena i da, uprkos prazninama i 
preskočenim brojevima, obrazuje dovoljno reprezentativnu celinu - korpus građe 
koja u visokom stepenu korespondira sa nekadašnjom, živom situacijom na 
terenu. 


Gordana Ljuboja 


Napomene 

1. A. Marjano, Jedna smešna istorija, srpska humorističko-satirična štampa, Beograd 1982, 

2. Isto, 74. 

3. Isto, 88-90. 

Poznavanje svega 5 


ŠTAMPA 

Dnevna štampa je jedna od najnepri- 
jatnijih posledica stvarnosti. 

ŠUMA 

Seča šuma veliki je doprinos čuvanju 
Prirode iz prostog razloga što, nepo 
redno posle potpunog nestanka šuma, 
automatski iščezava i štetna pojava 
seče drveća. 

TUNEL 

Najekonomičniji su tzv. "prirodni tune- 
li". Priroda, međutim, retko postavlja 
prirodne tunele na mesta gde bi se oni 
najbolje uklapali u saobraćajnu mrežu. 
Usled toga je najbolji metod za dobija- 
nje tunela tzv. "izgradnja" dotičnih. 

Izgradnju tunela najviše otežava to što 
su oni, pre nego što se preduzmu 
određene radnje, obično u potpunosti 
ispunjeni zemljom, kamenom u neistu- 
canom stanju, i drugim materijalom, 
izlišnim na tom mestu. Ipak, ovo ot- 
vara izvesne mogućnosti. Kada bi se 
na površinu zemlje postavila zamišlje- 
na šupljina koja bi se, potom, svuda 
odozgore postepeno zatrpavala mate- 
rijalom dobijenim iskopavanjem pod- 
zemnog tunela, od materijala za jedan 
tunel mogla bi se dobiti dva. 

Uman stručnjak uvek će nastojati da 
njegov tunel bude smešten na odgo- 
varajućem mestu. tj. tamo gde je pra- 
vilan oblik tunela najlakše održavati; 
za sada, to je najčešće u nedrima 
zemljinim. 

Tuneli su ujednačeni. Slobodna priroda 
često je nepravilna što uglavnom zbu- 
njuje posmatrača, uz pomoć stručnja- 
ka. Tuneli su naročito korisni stoga što 
se mogu primetiti tamo gde spolja i 
inače nema prirodnih lepota. 

Ipak, najlepše svojstvo tunela je to 
što on, kada je pravilno izgrađen, vodi 
na drugu stranu. 

UA 

Pozitivan stav kada se odnosi na ne- 
gativne pojave. Natpis "Ua, Čovečan- 
stvo", nađen na izvesnom zidu, doka- 
zuje postojanje kosmičkih posetilaca. 

UPLATA 

U cilju uplaćivanja Uplate individualni 
Uplatilac može doći sam, dok grupni 
Uplatioci moraju doći grupno. Ako nije 
drugačije određeno, može se smatrati 
da je zabranjen grupni dolazak indivi- 
dualnog Uplatioca; ovakvo preciziranje 
korisno je za njegovo zdravlje; nez- 
dravo je za Pojedinca da bude dvojica. 

Za Uplatu je bitno to da Uplatnica ima 
sadržavati podatke o Uplatiocu, s tim 
da Podaci spadaju među potrebne, od- 
nosno relevantne podatke. Neki tuma- 
či Uplatnice idu u detalje, i podvlače 
da je, primera radi, podatak o iznosu 
Uplate od određenog značaja, dok su 
detaljniji izvodi iz biografije Uplatioca 
izlišni. Ovo je nepotrebno. Podaci o 
Uplatiocu su tzv. "sledeći podaci", i to 
je dovoljno. 

Uplata se vrši na Uplatnom mestu. 
Ovo je organizovano uz ogromna odri- 
canja, da bi se pomoglo Uplatiocu da 
uplati. Uplate van Uplatnih mesta ne 
smatraju se Uplatama - osim ako je 
drugačije određeno - usled čega Upla- 
tilac ima paziti gde vrši uplaćivanje. 
Ako se svaki Uplatilac i lično ne posta- 
ra da ubuduće ne dolazi do onoga do 
čega ne treba da dolazi - uplaćivanje 
neće moći da posluži svojoj svrsi 
(nameni). Neophodno je podvući i to 


VEST 

Vest mora biti jezgrovita, a da ipak mno- 
go govori o naravima, i još mora čitaoci- 
ma lista delovati kao ipak blago različita 
od njihove svakodnevice. Najcelishodnije 
je dati primer koji pokazuje da se bez 
ikakvog senzacionalizma i traganja za 
mračnim sadržajima Života može napi- 
sati vest koja će ozbiljnijem čitaocu pasti 
u oči: 

USPEŠNO PRESAĐEN TESTIS! 

Davalac očajan -. 

"Maločas prođe jedan", rekao je taj nes- 
rećni čovek našem saradniku, "kad, malo 
posle, pogledam ja, a ono - nestao mi 
testis!" 

Nažalost, u potrazi za neobičnim mnogi 
novinari skloni su traganju za nekim eks- 
trenim slučajevima, zato što ne shvataju 
da su prave priče samo one obične kao 
što je navedena, o običnim, malim Ijudi- 
ma, koje ispisuje sam život, u društvu i 
domu, tu negde odmah pokraj nas. 

Tužno je to što malo ko hoće u ovakvim 
svakidašnjim događajima da nađe sebe, 
a baš oni se neprekidno nude, baš oni su 
ono što sačinjava beskrajno bogatu 
stvarnost. 

VODOPAD 

Vrsta uspravne vode koja se potpuno ne- 
racionalno rasipa. Ni vodopadi ne treba 
da rade kad nema posetilaca. 

VRATAR 

Izvršilac koji je nekada čekao bez ikakvih 
prihoda da se izgrade vrata. Srećom po 
njega, i taj pristup danas je prevaziđen. 

ZGRADA 

U slučaju da se primeti da je zgrada kri- 
va razuman izvođač radova izjavljuje da 
on zna šta radi, i da je stvar u tome što 
je neispravan visak. 

ZVONO 

Najopasnije je zvono za uzbunu; iz njega 
je razumno izvaditi tučak da se ne bi uz- 
nemiravalo građanstvo. 

ŽENA 

Čovek može da čuje iz novina (u "Save- 
tima lekara") da starije žene gube godiš- 
nje oko jedan odsto kalcijuma. Dakle, 
eto kuda se dede toliki kalcijum, iako je 
sigurno i on preko potreban! Gube ga 
starije žene (u redu, Osmog marta, ali 
zašto inače) i to po jedan odsto godišnje, 
što je čisto rasipništvo sa njihove strane. 
Ali kada se to pomene, onda ispadne da 
čovek narušava međuljudske odnose čak 
i među ženama, i da on to protiv kolegi- 
nica, kao da njima nije dosta što gube 
kalcijum nego još i on mora da im staje 
na muku. 

ŽIVOT 

Život - ili tzv. "predsmrtni trenuci" - ma- 
hom je prekratak kurs za podnošenje 
njega samog. Period vremena u kome 
čovek mora pripaziti šta radi jer, prema 
nekim tvrdnjama, ima izvesnog uticaja 
na biografiju. Zahuktalost života je tolika 
da je i za ulogu pojedinca celishodno 
(iako nezdravo) biti barem dvojica. Traje 
bez izuzetka doživotno, te ipak nema 
razloga za paniku. 

ŽIVOTINJA 

Često, kada se govori o zaštih prirode, 
pominje se nepatvorena lepota Životinje. 
Savremeni Čovek sklon je samozatajiva- 
nju. Nekritički posmatrati sebe neoprav- 
dano je. Ne sme se previđati da se čak 



da Isplata neće biti vršena, ni u za to ni lav, taj car životinja, nije vinuo do 

podesnim okolnostima, licima koja ne popunjavanja formulara, tog najvišeg 
izvrše Uplatu, jer se, prema najsavre- stadijuma u razvitku Čoveka! 


menijim tumačenjima, Lice koje ne iz- 
vrši Uplatu neće smatrati Uplatiocem. 

Zoran Stanojević 

CEKIC 


Glad mi se spuštala niz kičmu, razvlačila stomak, nestašno se koprcala. A to je 
pouzdan znak da sam gladan. Na sto sam stavio čist stolnjak i čekić. Hrane u kući 
odavno nema, ali takvi detalji ne mogu da naruše vrednost progresivne ideje, 
celovite i sveobuhvatne. Zamislio sam šniclu. Sočnu i ukusnu, ali malu. Suviše 
malu za naraslu glad. Pokušavao sam da je povećam, napinjao maštu, ali uzalud. 
Takve sitnice, naravno, ne bi mogle da ugroze ni manje napredne koncepcije. 

Izvukao sam šniclu iz misli i stavio je na sto. Nekoliko 
dobro odmerenih udaraca čekićem, gotovo rutinskih, 
bilo je dovoljno da šnicla prekrije levu polovinu stola. 

Toliko mesa ne bih mogao da pojedem ni za tri obroka. 

Ali meni, razumljivo, ni na kraj pameti nije bilo da se 
razbacujem hranom. To nipošto. Takav postupak, dok 
milioni Ijudi u svetu gladuju, nikako ne bi bio u skladu 
sa mojim humanim idealima. Otkinuo sam veliko parče 
ukusne šnicle i bacio ga svome psu. Nije se, zamislite, 
ni osvrnuo iako danima ništa nije jeo. To je još jedan u 
nizu dokaza da smo mi na evolucionoj lestvici daleko 
iznad ovih glupih životinja, nesposobnih da shvate 
istinske vrednosti i donesu prave odluke. Zar bi ta 
jadna stvorenja bila u stanju da svake četiri godine 
izaberu najboljeg? A za nas je to sitnica koja ne 
angažuje ni milijarditi deo naših kolosalnih mentalnih 
sposobnosti. Jer mi dobro znamo ko nam je omogućio 
da u svakoj kući, na svakom stolu bude barem po jedan čekić. 

Đorđe Otašević 



Meso ne jedem iz verskih razloga. 
Verujem da je preskupo. 

Milan Beštić 


RED STVARI 

Pogledam oko sebe. Na sve strane vi- 
dim krađu, kriminal, korupciju. Demo- 
kratiju tražim, ali je nigde nema. Uz- 
mem olovku, pišem, kritikujem. Mislim 
da ću nešto time promeniti. Na kraju se 
ipak promeni. Da li je tu pisanje nešto 
doprinelo, ne znam. Važno je da se 
promenilo. Kada završimo sa slavljem, 
s osmehom pogledam oko sebe. Osmeh 
nestane. Krađa, kriminal, korupcija os- 
tanu. Uzmem olovku, pišem, kritiku- 
jem. Takav je. valjda, red stvari. 

Đorđe Otašević 


Lako je biti lopov u državi 
u kojoj niko ne zna gdje je 
GRANICA. 

Miladin Berić 


PROTERIVANJE ĐAVOLA 

U sobi na spratu sedi đavo. Vidi - na- 
polju sneži. Ispod njega, u zadimljenoj 
krčmi, Ijudi slave proterivanje đavola. 
Starog krčmara, što je s njim karte 
igrao, štapovima su zatukli. Novi se 
popeo na sto pa galami protiv đavola. 
Zna šta godi ušima pijanih gostiju. 

U sobi na spratu sneg polako pada po 
đavolovim rogovima. On jedva da i 
sluša šta novi krčmar govori. Ta mu je 
priča dobro poznata. Zna da će se us- 
koro završiti. Još desetak rečenica. 
Stresa sneg s rogova i vadi novi špil 
karata. Pokušaće da pobedi bez vara- 
nja mada je novi krčmar lukav karta- 
roš. Proši put zamalo da ga nadigra. 

Đorđe Otašević 


Vlast ne zabrinjava porast kriminala 
dokle god ima šta da se pokrade. 

Vesna Denčić 

KAKO SAM PROMASILA ZANIMANJE 


Samo naivčina poput mene mogla je da propusti takvu šansu da se zanavek 
ratosilja pozitivnih nula, navlačenja kupaca i zavlačenja dobavljačima, a o ceni 
koštanja, već uveliko načetih nerava, da se i ne govori. 

Inače, što se to baš meni desilo, nije uopšte slučajno. Ko me poznaje, potvrdiće i 
pred ustavnim sudom da se ja nikada nisam plašila organa. To se odmah vidi. Zato 
i ne čudi što je i ovaj to odmah osetio, pa me "iz taka" startovao. 

Ono, istina, svi su me upozoravali da s njima nema razgovora, osim informativnog. 
Ali, šta ću kad mi je bog dao dušu k'o pamuk. Nisam mogla da ga odbijem, pa me 
ubite. A i zašto? Naša milicija, naš organ reda. A vaspitali me da red uvek 
poštujem. Nisam mogla drugačije. 

A kako bih i mogla? Čovek mi lepo prišao i rekao da bi nešto da me pita. Ko pita ne 
skita, pomislim ja, zaključujući pravilno da skitati treba bez pitanja. 

Neću da lažem, nešto mi je zaigralo oko srca; gde baš mene nađe da pita? Jeste da 
sam dama u dubokoj mladosti, ali .. nikad se ne zna gde može da se zalomi. 

Odmah da se razumemo; nije to bio običan organ, uličarski, već onaj specijalni, za 
posebne namene i prilike. 

Ma, pravi gospodin čovek. Diskretno mi dade do znanja da je palicu zadužio još u 
prošlom milenijumu, ali ne bi baš da je eksponira bez precizno utvrđene cene rada; 
sve u skladu s opštim i pojedinačnim kolektivnim ugovorom. 

Osetih odmah šta ga muči; ni organi više nisu na ceni kao u doba de iure. Bez 
dopunskog rada ni rođenu ženu ne mogu da izdrže. 

"Dobro, de, kaži mi šta bi hteo od mene?" - pitam da mu olakšam stvar. 

"Hteo bih da mi budeš makro" - ispali on, u najkraćim crtama, svoju poslovnu 
ponudu. 

"Zahvaljujem na ukazanom poverenju" - uzvratim u uobičajenom poslovnom 
maniru, smatrajući sasvim logičnim ispostavljanje dotične ponude jednoj iskusnoj 
finansijskoj direktorki. 

Naravno, pristadoh, ne trepnuvši. Uvek sam imala osećaj za pravi biznis. 

Ali, ne lezi vraže. Ubrzo se ispostavi da nije dovoljno to što ja hoću, mislim, u 
načelu. Stvar se načisto iskomplikovala u - pojedinostima. 

A evo kako je bilo... 

Skontam, u pitanju je ozbiljna stvar i, u startu, odreagujem kao prava 
profesionalka. Zahtevam da izvršim kompletan uviđaj u sadržaj i kvalitet ponude, pa 
posle možemo da razgovaramo dalje. Insistiram na standardnim referencama; 
raspoloživost kapaciteta i mogućnost rada u smenama, tehničke karakteristike, 
brzina dostizanja radne temperature i slično. Odmah naglasim da je probni rad 
obavezan. 

"Evo, može odmah, ako hoćeš - nudi se k'o propali julovac novoj vlasti. 

"Ja bih, ali ne verujem da će šofer pristati da ovde zaustavi autobus. Nego... kaži ti 
meni pristaješ li da radiš sve što se od tebe bude tražilo?" - hoću unapred da znam 
na čemu smo. 

"Kunem se, slušaću te k'o Čeda Kizu" - opali kao iz topa. 

Priznajem, na to me definitivno dobi. Vidim, imam posla s ozbiljnim kandidatom. 

"Pa, dobro, ako je tako, onda možemo da pređemo na obavezni test. Evo, za 
početak, kaži mi da li bi, na licu mesta, mogao da ubaciš u "petu" ako bih ti se 
primakla na nepristojno odstojanje?" 

"Još pitaš?!" - euforično me prenu iz, nepravednog i ničim izazvanog, klimakteričnog 
tripa. 

"A da imam šest banki u gotovom?" - proveravam dalje. 

"Ma, nema frke - poentira mi bez zadrške. 

"I da se merim na kvantaškoj pijaci?" - postavljam dopunsko pitanje. 

"Nema problema" - dočekuje me. 

"E, ima!" - isprečim se ja golim grudima, braneći svoj seksualno-moralni integritet. 









"Ti si onda, garant, neki perverznjak, kad ti se na sve tako lako diže, kao na himnu. 
Žao mi je, ali meni se spusti čim na to pomislim, pa uopšte nisam u stanju da te 
testiram. 

Čak ni za svoju dušu. 

A nije da nisam imala šmek. 


Svjetlana Rašić 

SIN-NIS-SAN 


Dođoh juče kući kasnije nego obično, sa posla svratih u bife, da izmirim "crtu", 
pa jednu po jednu - stigoh kući u sumrak. 

U predsoblju zatekoh sopstveni kaput od mohera, koji sam nosio još za vreme 
studija, pre dobrih 30 godina i iznošene čizme iz istog vremena. 

Naljuti me pomisao da mi žena opet ukazuje na "korene" kad pred mene istrča 
moj tata, obesi mi se oko vrata i zajeca mi na grudima. 

"Gde si sinak, ceo dan te čekam, a ti radiš, šta ćeš, dobro je da ima posla, blago 
tati...." jedva se istrgoh iz zagrljaja. 

Gledam ga, propao starina, nekako se smanjio, u mom venčanom odelu, sa 
grubim pletenim džemperom, koji mi je mati plela, kada sam kao student išao na 
nekakvo zimovanje. Je li moguće da onoliki čovek stade u moje venčano odelo, pa 
bio sam kao "pritka za paradajz", kako je tata govorio u to vreme. Pa još ispod 
sakoa da ima mesta za grub, vuneni, džemper. 

Sedosmo u dnevnu sobu, žena čita novine, iz ćerkine sobe grmi muzika, nasta 
nekakav neprijatan muk. 

Pitam tatu kako je, šta ima u selu, je li uzorao, posejao, jesu li poneli kukuruzi..., 
mrsi on nešto sebi u bradu, a sve krišom virka u snahu, koja nešto značajno čita 
iz današnjih novina. 

"Deda odlučio da dođe kod nas" progovori žena muklo i sevnu očima, tata dođe 
još nekako manji, obori pogled. 

"Pa neka, velika kuća, hvala Bogu, tata nam je i sagradio, e baš lepo da neko diše 
u njoj dok smo mi na poslu, a malecka u školi, trebao si ti tatice i ranije, brinemo 
mi ovde, brineš ti tamo...", pokušavam ja da unesem malo duše u situaciju. 

"A gde je tu ekonomija?" upade žena ledeno. 

Ostah ja otvorenih usta, tata gleda u pod pred sobom, krije oči, šmrče i krajičkom 
rukava briše nos. Žena uze papir, koji je stajao pred njom i poturi mi ga pod nos: 

"Evo, ovde sve lepo piše: tatini dugovi su veći od vrednosti onoga, što ima". 

"Kakvi dugovi, sunce ti jebem, pa tata se u životu nikada nije zaduživao, psovao 
je i nas zbog svakog kredita, koji smo uzimali, pa sprdali smo se sa njim kada 
nam je pričao da se ne može trošiti nezarađeno, pominjući nekog njegovog 
komšiju, koji se "pre onog rata" zadužio za neku sumu "onih para" pa mu kuća 
otišla na doboš, a familija propala", udari meni krv u glavu. 

"Šta se dereš, nema više ništa na galamu, uzmi papir i čitaj, sve lepo piše" odreza 
žena ledeno, nadmeno se smeškajući. 

Nasta muk. Ja blenem u papir na stolu, tata sagnuo glavu i lomi čvornovate prste 
na rukama. U neko doba se tata diže, promrsi nešto o poslednjem autobusu i - 
ode, ni pozdravili se nismo. 

Žena nestade negde u kuhinji, ostadoh sam sa papirom na stolu. Gledam u papir, 
nekakva tabela, na jednoj strani pobrojani neki troškovi, sve lepo sabrano i 
podvučeno i iskazano u nekakvim kukama, sa druge strane precrtano veliko slovo 
O. Pitam ženu kakve su joj ono kuke, odbrusi mi: 

"Evri, majmune, gde živiš, pa ne moramo čekati baš poslednji dan da počnemo da 
koristimo zvaničnu valutu Unije" odbrusi mi ona. 

"Pa kako, ženska glavo, da tatino imanje i kuća ne vrede ništa" pitam bojažljivo. 
"Tamo to nema ko da kupi, a i što bi kupovao nešto - što donosi samo trošak", 
neumoljiva je žena, "nego večera ti je na stolu, ja odoh da spavam". 

Ostadoh u mraku sam. Razmišljam o tati, koji je ceo život radio, uredno plaćao 
porez, proizvodio i "predavao" (ne "prodavao"), a Država mu ili plaćala ili ne 
plaćala, koliko hoće i kada hoće. Na kraju svega - on dužan. Zaboli me glava od 
razmišljanja. Uključim televizor, kad tamo Gospodin Premijer nešto žustro 
objašnjava: 

"Pogrešno je verovanje da je NIS koka, koja nosi zlatna jaja, trenutno su 
dugovanja ove kompanije veća od njene vrednosti" lupi me, kao maljem, 
Premijerov glas. 

Spavao opet nisam nikako. Svu noć, kako malo zadremam, moji kamaradi i ja 
prosimo na nekakvom trgu, kojim dominira ogromna katedrala, negde u belom 
svetu. I tata sa nama. Plače starac, svet prolazi, zagleda nas, čudi se. Poneko 
nam u šešire ubaci novčić na kome je neko iskeženo slovo E, koje palaca 
srednjom crtom, kao zmija jezikom. Plače i Velja, Predsednik Sindikata, bogorodi 
prolaznicima, plačemo u horu, molimo ih da nam udele, da sakupimo dovoljno i 
platimo onome, ko će nas uzeti. Svet prolazi, gleda nas, smeje se, poneko nas i 
slika. Rosa, kafe kuvarica, u mini suknjici sa plavom perikom, čarapama, koje 
podižu donji deo leđa i napola ispalim sisama trepće na nekog tamnoputog brku, 
koji nešto brkljači na nekom čudnom jeziku, namiguje mi preko njegovih leđa i 
dobacuje: 

"Nije sestra još za bacanje, jeb'o vas šešir, sada ćeš da vidiš kako se pravi lova". 

Trgnem se iz sna, sav u znoju, lakne mi što je sve samo san, onda potonem 
ponovo. Na istom onom trgu moj čukunđed Vidak motkom bije đeda Rada i tatu i 
Predsednika Sindikata Velju, naziva nas "pogani poganom, što obruka i deveto 
koljeno", razgoropadio se starac, puca iz kubure, koju poteže iza pasa, koji je 
zvao "silav", svetina se sakupila, sevaju blicevi, jedan pirgavi pita čukunđeda 
nešto na nekakvom čudnom jeziku, on mu spominje "oca očinskog", u svoj toj 
gužvi nam neko ukrao šešire, sa ono malo sakupljene crkavice. Moja ćera trči za 
čukunđedom, vrišti na njega da se umiri i slika sa prolaznicima, dobiće 
"zelembaće" za to, ovaj se okreće, preti joj velikim čvornovatim štapom, psuje 
"oca mangupskog i krmskog", vitla sabljom prema svetini, koja se okupila... Onda 
moja baka (prvi put bez preslice za pojasom) prilazi mojoj ćeri, gleda je začuđeno 
svojim blagim očima, pita je: 



"Šta ovo bi, jabuko bakina, kakva je ovo gužva?". 

"Šta se čudiš, bakutaner, svi pušimo, zar ne vidiš?" odgovara joj ćera, a baba se 
krsti prestravljeno. 


Budim se slomljen i razmišljam da li da idem na posao ili da idem da prosim - da 
ne dangubim. 


Duško Radočaj 

М£му / c4đ м&же 

■■■ 



O MIŠEVIMA I DEMOKRATIJI 

Miševi su čuli da je došla demokratija. 

Osokoljeni, izašli su iz svojih rupa, ne 
bi li se lično uverili da li sada sira ima 
u izobilju, kao i da li su tačne glasine 
da mačke više ne jure miševe. 

I tek što su izašli iz mišje rupe, naišao 
je ogromani crni mačor i pojeo ih u 
slast. 

NARAVOUČENIJE: bukvalno shvatanje 
demokratije opasno je po život. 


KAD MIŠEVI ŠTRAJKUJU 

Vest o dolasku demokratije stigla je i u 
mišju rupu. 

Uvek gladni i žedni, uvek zabrinuti za 
goli život, miševi su odlučili da iskoriste 
prednosti demokratije, te da zatraže 
veća prava. Umesto jednog komadića 
dnevno, sada su tražili da im dnevno 
sledovanje sira budu dva komadića. I 
odmah su stupili u štrajk. 

Štrajkovali su danima, ali njihovi zahte- 
vi nisu ispunjeni. 

Na kraju su svi pocrkali od gladi. 

NARAVOUČENIJE: iz mišje rupe treba 
izaći pre nego što stigne demokratija. 


KAD DEMOKRATIJA KASNO STIGNE 

Godinama su mačke lovile i tamanile 
miševe, jer je to tako priroda udesila. 
Njihov večni antagonizam teško da je 
išta moglo dovesti u pitanje. Ali, onda 
je došla demokratija, tj. vreme radikal- 
nih promena. I šta se desilo? Mačke 
više ne jure i ne love miševe. Miševi ih 
sada mole da im prekrate muke. 

NARAVOUČENIJE: kada demokratija 

kasno stigne, onda bolje da nije ni do- 
lazila. 

Vladan Sokić 


REŠENJE 

Sedeo sam potpuno sam i gladan u iz- 
najmljenom stanu pred hrpom neplaće- 
nih računa i osećao se zaista bedno. 
Život je nezadrživo prolazio, a ja sam 
nepomično stajao i tonuo sve dublje i 
dublje, uvek u istoj bezizlaznoj situaciji. 
Bez para, bez stana, bez porodice, bez 
ičega. 

Tako očajan izašao sam da malo proše- 
tam. Na ulici, u masi mojih sapatnika, 
uočio sam jednog očigledno bogatog 
čoveka obučenog u skupo odelo i kva- 
litetne cipele. Preplavila me je neka si- 
la, naglo sam uvukao čoveka u prvi 
ulaz i skinuo mu odelo i cipele. Za div- 
no čudo, on se uopšte nije branio. 
Nešto je psovao, gunđao, ali se nije 
naročito bunio. 

To me je osokolilo. 

Na prvom semaforu prišao sam najbo- 
Ijem automobilu, otvorio vrata, izgurao 
napolje njegovog vlasnika i seo za vo 
lan. I ponovo ista slika, vlasnik je sa- 
mo gadno psovao dok sam mu otimao 
kola, i to je bilo sve. 

Malo po malo, ja sam najzad rešio svo- 
je dugogodišnje probleme. Oteo sam tri 
stana, dve vikendice, jedan lokal, dva 
restorana, benzinsku pumpu i jednu vr- 
lo lepu ženu. 

I niko se zbog toga nije bunio. I oni 
oteli... 

Slobodan Simić 


U ovom režimu 
više nema lopova. 

Oni su sada ugledni 
biznismeni. 

* * * 

Privreda je bila na kolenima. 
A onda su došli oni 
i sve su digli. 

Aleksandar Čotrić 

RAZGOVORI UGODNI U HAGU 


Banja Luka, mart 98. 


Napomena (lektorima, nadrilektorima, 
novokomponovanim lektorima): 
ijekavica, jekavica, ekavica, 
ikavica - kao u tekstu! 


LICA: 

Narator (u ćošku scene; teatralno predstavlja ostale koji izlaze u skupinama; 
predstavlja ih grupno a ovdje su popisani individualno, mada su bezlični: u Hag 
može doći svako, izaći niko) 

Prvi sudija, drugi sudija, treći sudija, četvrti sudija, peti sudija, šesti sudija, 
sedmi sudija 

Prvi čuvar, drugi čuvar, treći čuvar, četvrti čuvar, peti čuvar, šesti čuvar, sedmi 

čuvar, osmi čuvar, deveti čuvar 

Prvi pop, drugi pop, treći pop, četvrti pop, peti pop 

Prvi hodža, drugi hodža, treći hodža, četvrti hodža 

Prvi kaluđer, drugi kaluđer 

Prvi fratar, drugi fratar 

Prvi psiholog, drugi psiholog 

Prvi Ijekar, drugi Ijekar 

Prvi nevini, drugi nevini, treći nevini 

Prvi ubica, drugi ubica, treći ubica 

Masovni koljač, drugi koljač, treći koljač, četvrti koljač, peti koljač, šesti koljač 
Djecoubica 

Prvi strateg, drugi strateg, treći strateg 

Prvi komandant, drugi komandant, treći komandant 

Prvi političar, drugi političar, treći političar 

Prvi gostrateg, drugi geostrateg 

Prvi geopolitičar, drugi geopolitičar 

Prvi teolog, drugi teolog 

Prvi filozof, drugi filozof 

Prvi pjesnik, drugi pjesnik 

Prvi naučnik, drugi naučnik 

Bog ili Đavo 

Sveti Ilija (glas) 

Pozornica 

(Dvorište Haga popločano dobrim nacionalnim i vjerskim namjerama i željama. 
Gomile lobanja.) 

* * * 

(Prvi krug Haga: Sudije na ulazu u Hag.) 

Prvi sudija: Da bismo ih osudili, moramo znati šta su učinili. Da bismo znali, 
moramo shvatiti, da bi shvatili moramo osjetiti. Da bi osjetili moramo biti od 
istoga materijala kao i oni. 

Drugi sudija: Da, ali mi sudimo. 

Treći sudija: Mi sudimo presudom onoga ko je nas smjestio ovdje i ko nam je 
dao obavezu da presuđujemo. 

Četvrti sudija: Mi nemamo pravo da oslobađamo. 

Peti sudija: Ko dođe ovdje, ovdje i ostaje. 

Šesti sudija: Na ulazu čekamo pridošlice i stavljamo ih pod naš zakon. 

Sedmi sudija: Neka zakon Haga odmjeri svakom ko nogom kroči ovdje. 

(Trube) 

* * * 

(Drugi krug Haga. Čuvari.) 

Prvi čuvar: Oni su osuđenici a i mi zajedno sa njima. Svi smo zajedno ovdje. 
Njih nema bez nas a nas nema bez njih. 

Drugi čuvar: Naša je dužnost dio njihove krivice. 

Treći čuvar: Čuvati njihovu osudu - naša je osuda. 

Četvrti čuvar: U red, vi čuvari Haga! Dolaze sudije. 

(Sudije prolaze u svoj svojoj ozbiljnosti i svom svom dostojanstvu.) 

Peti čuvar: Ne, to oni kao obično prođoše. Sudije se ne mješaju sa donjim 
nivoima Haga. 

Šesti čuvar: Njima je presuđeno najnemilosrdnije: Biti svačija sudba a ne smjeti 
se ni s kim družiti. 

Sedmi čuvar: Živiti izolovano. 

Osmi čuvar: Sudbina pravde - da počiva na vrhovima nedodirljivim za obične 
Ijude. 

Deveti čuvar: Čuvari, na svoja mjesta. 

(Bubnjevi) 

* * * 

(Treći krug Haga. Popovi, hodže, kaluđeri, fratri, psiholozi, Ijekari.) 

Prvi pop: Ovdje je sve što mi stvorismo: i zlo, i dobro. 

Drugi pop: Da, naša radionica zamjesi svu mast, svo brašno i svu vodu ovoga 
tijesta. 

Prvi hodža: Dijeleći njima udijelismo sebi. Svako davanje je i primanje. 

Drugi hodža: Samo od nas dolazi spas. Mi smo im utjeha ovdje u Hagu: nisu 
sami, nisu napušteni, nisu iznevjereni. Putem kojim smo ih mi usmjerili vjerno 
smo ih pratili. 

Prvi kaluđer: Žalosno bi bilo da smo ih ostavili onda kad smo ih stvorili. 

Drugi kaluđer: Dole ili gore, svejedno, volja je Velikog. 





Prvi fratar: Da bude volja Tvoja, i sve uradismo, i bi volja Tvoja. 

Drugi fratar: Ko je ovdje - pravedan je. 

Treći hodža: Ko je sa njim, sa njim je i ovdje. 

Četvrti hodža: Što bi bi, samo On to odredi. 

Prvi psiholog: Sve je to u nama. To je naša priroda, od toga se ne možemo 
odjeliti. 

Drugi psiholog: Ono što činimo, činimo iz najdubljih i najličnijih naših poriva. 
Sebe se čovjek odreći ne može - a i ne smije. 

Prvi Ijekar: Učiniću sve za njihovo zdravlje da bude kazne što duže slavlje. 
Drugi Ijekar: Da bude ko s Prometejem - da im se obdan rane stvaraju a obnoć 
da ih mi zacjeljujemo. Da i oni žive - i mi da imamo posla. Kažnjeni oni na 
patnju bez završetka a mi na liječenje bez ozdravljenja. 

Treći pop: Varate ih vi da im tijelo možete izliječiti a duša im bolesna, varamo 
ih mi da im dušu možemo spasiti a ništa nije u našim rukama. 

Četvrti pop: Neka bude volja Božja. 

Peti pop: Amen. 

(Trube) 


* * * 

(Četvrti krug Haga. Silovatelji, ubice, masovni koljači, djecoubice, borci za 
slobodu, nacionalni oslobodioci, vjerski ispravni Ijudi. Nevino osuđeni. Ispaštaju 
tuđe grijehe. Umjesto da ih onemoguće, dali su im oružje.) 

Prvi nevini: Nisam mrzio nikoga, a volio sam žene. Njih sam najviše volio. 
Silovao sam ih od silne Ijubavi. 

Drugi nevini: I ja sam volio žene i njihovu naciju. Silovao sam ih što sam za 
njima žudio i što sam želio da im popravim natalitet. 

Zar sam zato krivl? 

Zar je voliti nekoga i želiti mu dobro zločinl? 

Zar sam kriv što sam plemenit!? 

0 zli, pokvareni svijete! 

Kažnjavaš nas koji želimo drugima dobro a one koji nikome nikakvo dobro ne 
učiniše ostavljaš slobodne. 

Škopce, monahe, zaređenike i redovnice, drkadžije, pedere i lezbijke, sve njih 
koji život negiraju, čak često i uzdišeš kao ugleda dostojne. 

Blijedi, pritvorni svijete. 

Treći nevini: Oni nama zavide. 

Prvi ubica: Nisam ubijao. Ja sam oslobađao grešne duše. To nije zlo - to je 
spas. A spasiti grešnika veliko je dobro. 

Drugi ubica: I ja sam spašavao. To je jače od mene. Kažem neću, Ijudi su 
nezahvalni, ali naiđem na grešnika ili mi ga predaju, kažu: Spasi ga ti - ja ne 
mogu da se oduprem, spasim mu dušu tjelesnoga ropstva. 

A vidi kako mi vraćaju. 

Treći ubica: Ni riječi više. Nema ovdje pravde koja bi osjetila našu bol. Zato 
zapjevajmo braćo nesretna. 

(Masovni hor masovnih ubica. Pjevaju:) 

Ubiti zakiati, spaliti 
nož zariti i svaliti 
tenkom gaziti 
ni malo, ni veliko paziti 
tjelesa im parati 
u krv obarati 

zar to može dušu pokvariti!? 

Spas, spas, spas 

volja je sviju nas 

zbog tog znanja 

latismo se masovnih klanja! 

Masovni koljač: (sjetno, više za sebe) Stvarno nas ne shvataju. Ja sam esteta: 
Zalazak sunca, okolo gomile tjelesa, crvena krv, crveno sunce koje zalazi a 
naskoro sve to prekrije tama. 

Drugi koljač: (prepoznaje prizor) "Crvena konjica koja galopira". 

Treći koljač: Mi smo ta konjica koja oslobađa. 

Četvrti koljač: Crveno vrijeđa oči. 

Peti koljač: Crno smiruje. 

Šesti koljač: Kao smrt. 

Djecoubica: (zaneseno) Ipak - Crveno, volim te crveno! 

(Svi složno:) 

U krvi je spas, 
zato mrze nas! 

(Orgulje) 


* * * 

(Peti krug Haga. Stratezi, vojni komandanti.) 

Prvi strateg: Zamisao prvobitna ta, nije bila realizovana ni od koga do kraja 
sva. 

Drugi strateg: Da u prah pretvorimo mi vaš a vi naš čak i dah. 

Treći strateg: A opet milost našu preokrenuše protiv nas. 

Prvi komandant: Ja uradih sve što mi vojna dužnost nalaže: prođoh ravno kroz 
gradove i sela ta ne ostaše ni kamena dva. 

Drugi komandant: Na liniji mojoj sva dužnost bi izvršena a akcija potpuno 
završena. 

Treći komandant: Zar vojska da bude kažnjena što u borbi toj spasi narod 
svoj!? 

Prvi strateg: Niotkuda utjehe a mi zadužismo hiljade. 

Drugi strateg: Pravda koja nas dovede ovdje - nepravda je crna. 

Treći strateg: Ko narodu svom srećni gradi dom ne može biti u zatvoru ovom. 

A ipak sila zla što može Ijude da zatvara baci nas ovdje da prezreni budemo u 
vijeku ovom. 

Prvi komandant: Ni briga me za to nije jer borac moj kad se dohvati da pije 
ime će moje sa usana da mu lije. 

Drugi komandant: Pjesma je nagrada sva za djela slavna naša. 

Treći komandant: Da uradismo perfektno sve to a vezaše nas kao pseto. Ali ne 
žalim, svojim djelom se hvalim. I nadživeće ono vremena ova kad mene zlotvor 
okova. 

(Svi pjevaju:) 

Zlotvori strašni 


bićete i vi prašni 
kad vaš duh gadni 
čuje krik: Padni! Padni! 
a bujica mase 
baci vas podase. 
Zlotvore gadni 
padni, padni! 

(Orgulje) 


* * * 

(Šesti krug Haga. Političari. Peru ruke. Luksuzna prostorija. Posluga. Klanjaju im 
se. Ovaj se krug ne nalazi, gledano površno, u Hagu.) 

Prvi političar: Da sperem Ijagu koju na mene baciše ti mali Ijudi što uprljaše 
stvari svete. 

Drugi političar: Samnom isto bi što reče ti. - Brate, što uzvišene nišči pate. 
(Prilaze, grle se, i u lice se Ijube.) 

Treći političar: Moje su ruke kao vaše iste - potpuno čiste. Ja rekoh samo riječi 
tri: sloboda, dostojanstvo, otadžbina. 

Prvi političar: Da baš to bi kad pohrliše svi. A ja ne rekoh ništa što se nije 
znalo i prije: vjera i nacija, stvari su svete. 

Drugi političar: Vode, vode i sapuna još da skinem što mi prikači ološ. 

Treći političar: Ali Ijudi vrli što znaju sve, ne osudiše nas, ne rekoše riječi 
ružne, digoše prst i rekoše dosta, za ovo ima da plati stoka prosta. 

Prvi političar: Sve je bilo kako zamisliti se može: Ijubav, sloga, pravda, zov 
neba, narod spasiti treba. 

Drugi političar: Čast, pravda i dostojanstvo samo su bili to što rekoh da se 
spreči zlo. АГ puk taj što izvrće sve izokrenu riječi moje, staviše u njih želje 
svoje, i k'o lavina sjuri se ta Ijudska planina, taruć, gazeć sve a posle - zar da 
kriv budem jal? 

Treći političar: I ja!? 

Prvi političar: I ja!? - ko da prostak o uzvišenim ciljevima nešto zna. 

Drugi političar: Da, dograbe što im prvo bude pri ruci i onda po drugome tuci a 
kasnije kad se nađu na muci, kažu: To rekoše oni gore da mi možemo činiti 
stvari sramne jer se samo tako vrline brane. 

Treći političar: Da, baš to. Samo ovaj put ne prođe. Ljudi vrli, visoka roda, što 
znaju sve, ne spustiše se na put taj, ne rekoše protiv nas, uzeše pravdu pravo, 
za sav zločin ima da plati sve što je neznatno i malo. 

Prvi političar: Tako jedino i može biti. Mi sada idemo piti. Gozba što u čast 
pravde je spremljena odavno čeka ova tri dična čovjeka. 

Drugi političar: Da se ide kud dužnost i čast nalaže. Kamen temeljac buduće 
saradnje da se polaže. 

Treći političar: Da, pijmo u slavu nas koji časni ostasmo i ovaj zadnji čas. 

Prvi političar: Slava vrlima. 

Drugi političar: Slava. 

Treći političar: Slava nam. 

(Odlaze zagrljeni) 

(Orgulje) 


* * * 

(Sedmi krug Haga. Geostratezi i geopolitičari. Sjede za stolom. Prepravljaju 
mape. Ni ovaj se krug ne nalazi u Hagu.) 

Prvi geostrateg: Da vaša visost povuče potez ovde (pokazuje prstom) dobila bi 
koristi mnoge. 

Prvi geopolitičar: A to je? 

Drugi geostrateg: Ravnajući linije ove neprijatelja odbacujemo daleko od mora 
što naš je interes najpreči. 

Drugi geopolitičar: Dal' to iziskuje žrtve mnoge? 

Prvi geostrateg: Ne, ni najmanje s naše strane. 

Prvi geopolitičar: A da uzmemo kote ove, da li bi to tražilo napore nove? 

Drugi geostrateg: 0, ne brinite o tome visosti vaša. Ta stvar već sređena je u 
kabinetu predsednika njihova. 

Prvi geostrateg: Sve dogovoreno jeste, lice u lice razgovor bi i oni se bez 
pogovora složiše da naš interes mora da se ostvari. 

Drugi geostrateg: Kako vaše visosti rekoše, ni riječi manje, biće teritorijalno 
ravnanje. 

Prvi geostrateg: Koji biše tamo, ići će onamo a koji biše ovde, doći će onde 
(pokazuje prstom po karti). To zahtjeva, interes vojni pre svega, na toj visoravni 
poligon graditi se treba. 

Drugi geopolitičar: Ja bih ovo rekao ponovo: dal' nas mnoga smrt vreba da se 
ovo do kraja uradi kako treba? 

Drugi geostrateg: Ne, nikako, ništa se neće desiti po vojnike naše, njih ćemo 
smjestiti u razarače, nosače i fregate bojne, čelike neprobojne, a naše su zemlje 
i onako odveć daleko pa ko bi tu neku opasnost rek'o. 

Prvi geostrateg: Šale radi, ni jedan naš mrav stradati neće a ta gamad što se 
tamo kreće, sudbinu svoju izazva sama, njoj je san i volja bila našu silu da 
slama. АГ takve već lomismo mi, pa zašto ovde isti princip da ne važi: 
neprijatelju svu snagu pokaži! 

Drugi geostrateg: Kuraži mnoge spopadoše bjednike one, al' kad osjete čelika 
našeg slast, nikada više tamo neće tražiti vlast. 

I još jednom, ne brinite ekselencije vaše, njihove smrti nikoga niti uzbuđuju a 
samo njih će da plaše. 

Prvi geopolitičar: Onda da krenemo, da situaciju u našu korist preokrenemo, da 
ludosti dođe kraj a naša vlast da osjeti nove pobjede slast. 

Drugi geopolitičar: Pođimo, prerovimo brda i doline zemlje te da više nikada ne 
bude kao pre. 

Prvi geopolitičar: Vojsko, što utireš vrlini put, sruši varvare i nametni im zakon 
krut. 

Drugi geopolitičar: Napred, zastave slave, dignite junaci glave, zatrite u tlo čak 
i njihovo poreklo. 

Prvi geopolitičar: U pobjedu! 

Drugi geopolitičar: U pobjedu! 

(Sva četvorica su okrenuta licem ka publici.) 

(Trube) 

(Bubnjevi) 


* * * 


(Osmi krug Haga. Ni on se, gledano sa strane, ne nalazi u Hagu. /Neki krugovi 


Haga mogu da se primjete samo ako ste u samom Hagu, i to kad padate ka 
dnu./ U ovom krugu se nalaze samo najumniji: teolozi, filozofi, pjesnici, 
naučnici.) 

Prvi teolog: Na putu ka vječnosti zaludno je kukati o prolaznosti. 

Drugi teolog: Jer naša će bista samo na nebu da blista, ovde ništa nije sveto, u 
prolaznom životu sve je od đavola i prokleto. 

Prvi filozof : Suština su Forme, vječite, stabilne i nepromjenljive, ništa ne može 
biti što njih može uništiti. 

Drugi filozof: Jedinke slabe prolaznost bi da ugrabe ali tako ne može biti, suštini 
propadanja da se možeš skriti. 

Prvi pjesnik: Epopeje strašne, duhu su slasne, slava je bolja što je sudbina 
miliona gora. 

Drugi pjesnik: Bure sam vjesnik, ne mogu stati kad osjetim vihore oči mi gore, 
napajaju se prizorima vrelim, u stihovima svojim ja se tome veselim. 

Prvi naučnik: Duh snažni oružja stvara, silu pokazuje, bezumnike razara. 

Drugi naučnik: Razuma je snaga to što moćima svojim stravu donosi onima što 
ne zaslužuju da ih naše srce podnosi. 

Prvi teolog: Odnesi sve što je grešno jer ono je i Bogu pogrešno. 

Drugi teolog: Ne dopustiti da bezbožje zavlada to bi bilo poraz reda i 
Nečastivoga vlada. 

Prvi filozof: Zakoni svjetla koje ova tama zaklanja nalažu svima koje znanje 
veže da se sve što u neznanju biva od očiju skriva, od stabla života reže, i 
najoštrijim mjerama priteže. 

Drugi filozof: Istina, Pravda i Znanje veliko su imanje samo kad sigurno znamo 
da ne može biti da će Nebiće našu zajednicu pohoditi. 

Prvi pjesnik: Sve propada, što mu damo zamah jači time ih samo taj opšti 
zakon pravičnije kači. 

Drugi pjesnik: Nema sna bez košmara, nema života bez šamara, nema vizije 
bez kataklizme, smrti će sve, onako, ili ispod čizme. 

Prvi naučnik: Znanje je moć, razarajuć' sve do suštine ćemo doć'. 

Drugi naučnik: Zar Zlo, zar Dobro, prividne kategorije, suštastva lažna, samo 
je Moć važna. 

(Svi zapjevaju:) 

Moći, što kuljaš 

iz snage Boga, 

mi te znamo 

i spremni smo 

da tuđe žrtve 

za tebe, ogromne damo. 

(Trube, orgulje i bubnjevi) 

(Čuje se jedan od teologa: "Moć, moć, moć - naša vlast mora proć'!") 

(Trube) 


* * * 

(Deveti krug Haga. U njemu se nalazi sam Bog, i ovaj krug drži sve ostale 
krugove. I samo Njemu se ne može sakriti trag ko sve ide u Hag.) 

Bog: (monolog u više glasova; Bogu je sve moguće) Kako može biti da na 
nekom mjestu mene nema zar bi se od mene takva beščasnost mogla da 
sprema. Da ostavim duše moje da u praznom stoje da nikavog izvora nemaju sa 
koga mogu piti, zar Boga od njih treba skriti. U Hagu ću biti ja, jer tamo ih moja 
volja posla. Od njih ću se u Deveti krug prikriti ali će oni znati da kad god hoće 
mogu me pozvati. Vatru ću paliti, tijela njihova razgaliti, zar nije pravo, svi me 
ovde zovu Đavo. Kako će nešto raditi a moju suštinu nemati, kako će se nešto 
zbiti a svoju srž, meni ne zahvaliti. 

Vatru ću paliti 

Vatru ću paliti 

Meni postojanje 

mogu zahvaiiti 

Vatra se sprema 

ni Zla ni Dobra nema 

Ko smije to reći 

ko Bogu može uteći 

zar da nešto uradi 

a moja ga pravda ne nagradi 

Zar je duša njegova 

nad voljom mojom 

da on raspolaže 

odlukom svojom 

U Bogu je nada, u Bogu je sve 

u Bogu je i spas 

Zato Hažani 

Kao Đavo 

vodio sam 

i vodim 

ja vas! 

(Pali vatru) 

(Gase se svjetla, nestaje Boga, samo vatra gori.) 

(Sveti Ilija, samo glas, grmi odnekud iznad pozornice:) 

NEKA BUDE VOUA BOŽJA! 

(Bubnjevi, trube, orgulje, vika, cika, vriska, galama.) 

NEKA BUDE VOUA BOŽJA! 

(Bubnjevi, bubnjevi, bubnjevi!) 


* * * 

Narator: (sam na sredini pozornice; svjetlo osvjetljava samo njega) 
U Hagu 

drob se Ijudski vri 
To njima 
Bog kašu udesi 
i tako zamjesi 
da začin su sami sebi 
a i kako ne bi 


to Pakao 
peče, grije, žari 
na vatri 

koju Bog potpali! 


(Gase se svjetla) 
(Zavjesa) 


- KRAJ - 


Goran Kljajić 

